27. – 31.

V roku 2008 odhadla pracovná skupina spoločného podniku za podpory odborníkov z odvetvia a štátnych výskumných organizácií, že predpokladané náklady na plnenie v tom čase odsúhlaseného európskeho príspevku na výstavbu projektu ITER boli 5 940 mil. EUR s potrebou rezervy 663 mil. EUR. Náklady širšieho prístupu na spoluprácu s Japonskom a administratívu spoločného podniku sa v roku 2008 odhadli na 650 mil. EUR, čo predstavovalo celkové odhadované náklady vo výške 7 253 mil. EUR v hodnote eura z roku 2008 vrátane uvedenej rezervy. Rada uvoľnila na obdobie rokov 2007 – 2020 pre spoločný podnik sumu 6 600 mil. EUR v hodnote eura z roku 2008, aby mohol spoločný podnik plniť európske záväzky v súvislosti s projektom ITER a iniciatívou širší prístup, a požiadalo spoločný podnik, aby realizoval čo najvyššie úspory, aby sa zabezpečilo dodržanie limitu rozpočtu. Od roku 2008 sa projekt ITER významne rozvíjal ako reakcia na požiadavky zvýšenej bezpečnosti v dôsledku nehody vo Fukušime pre nové vedecké poznatky a dozrievanie návrhu. Hoci niektoré požiadavky neboli nevyhnutné, väčšina zmien viedla k rozšíreniu požiadaviek a zvýšeniu rozsahu toho, čo sa od projektu ITER v Európe očakáva. O takýchto zmenách rozhodla organizácia ITER a jej správne orgány. Vzhľadom na to, že sa rozsah európskeho plnenia projektu ITER podstatne zmenil a od odhadu nákladov v roku 2008 významne dozrel aj návrh projektu, vykonal spoločný podnik počas prvých šiestich mesiacov roka 2013 komplexnú previerku celého odhadu nákladov. Na rozdiel od aktualizácií zvýšenia odhadovaných nákladov predložených Rade v predchádzajúcich správach zachytáva táto aktualizácia nákladov tiež zmeny ďalej do budúcnosti. Odhadované náklady európskeho plnenia projektu ITER, širšieho prístupu a prevádzky spoločného podniku teraz predstavujú sumu 6 890 mil. EUR. V porovnaní s limitovaným rozpočtom vo výške 6 600 mil. EUR na rozpočtové obdobie do roku 2020 to predstavuje negatívny rozdiel vo výške 290 mil. EUR. Zmena v rezervách zo sumy 165 mil. EUR na 290 mil. EUR od poslednej správy spoločného podniku pre Radu v uplynulom roku je vo veľkej miere spôsobená významným nárastom v očakávaných a realizovaných nákladoch na budovy, vyplývajúcim z nárastu v rozsahu budov, ktoré sa majú zabezpečiť, a z tlaku rozvrhu na výstavbu budov. Ako sa uvádza v štúdii spoločnosti Ernst and Young, Potential for reorganization within the ITER project to improve cost-effectiveness (Potenciál reorganizácie v rámci projektu ITER na zlepšenie efektívnosti nákladov), ktorú začal v júli 2012 Výbor pre kontrolu rozpočtu Európskeho parlamentu a ktorá bola ukončená vo februári 2013, nemá spoločný podnik žiadnu alebo len malú kontrolu nad takýmito zmenami, čo je poslaním Rady ITER a jej podriadených orgánov. Napriek tomu a na zabezpečenie zachovania stropu rozpočtu spoločného podniku vytvoril a pokračuje vo vyvíjaní a vykonávaní širokej škály opatrení na úsporu nákladov vrátane optimalizácie stratégií obstarávania a zmluvných podmienok na zníženie nákladov a v spolupráci s organizáciou ITER optimalizuje návrhy na obmedzenie nákladov. Stav predchádzajúcich opatrení a súbor aktuálnych opatrení spolu s novým odhadom nákladov sa predložil správnej rade 26. júna 2013 (dokument F4E(13)-GB27-06). Tieto opatrenia ponúkajú príležitosti na úsporu vo výške 300 mil. EUR a tým zabezpečujú nevyhnutné nástroje na zaistenie dodržania stropu rozpočtu na obdobie do roku 2020.